Tale på bridgeklubbens 90-årsjubileum
20. oktober 1936 ble Sarpsborg bridgeklubb stiftet. 16 menn stod bak initiativet. Lovene for bridgeklubben ble vedtatt på en generalforsamling 17. desember samme år.  I lovene er også fastsatt en kontingent, den skulle betales hver spileaften og skulle være på mellom 75 øre og 1 krone. En sånn ublu pris bidro nok til at bridgeklubben fikk ord på seg for å være en klubb for overklassen. Var den det?
Vi vet yrkestitlene til stifterne. Det var 3 ingeniører, 3 lektorer, 2 revisorer, 2 håndverksmestere, 1 tannlege, 1 overrettssakfører, 1 korrespondent, 1 faktor, 1 bankassistent, 1ekspeditør, det var for øvrig Sverre Østerud, som mange i Sarpsborg sikkert vil huske. Selv hadde jeg gleden av i noen år å være kollega med en av lektorstifterne, Arthur Lier. Han hadde tre interesser i livet: matematikk, fotball og bridge, muligens i omvendt rekkefølge. Han hadde en fabelaktig hukommelse, jeg hørte ham si en gang: «Du, det minner meg om et spill jeg hadde i 38, jeg hadde følgende kort, spar:  -  Vel, dessverre, jeg husker verken fordelingen eller spillets gang. 
Stifterne var kanskje ikke overklasse, men i hvert fall øvre middelklasse. Ingen borregaardsarbeidere. Men bridgeklubben var i prinsippet åpen for alle.  Du måtte bare ha anbefaling fra to medlemmer og så måtte du godkjennes av styret. Visse begrensninger fantes selvfølgelig, bridge er tross alt krevende tankespill. Kvinner hadde ingen adgang.
Kvinner fikk adgang til klubben i 1966, men bare som en prøveordning. Det var en slags nødløsning, medlemskapet i klubben hadde sunket. For så vidt var det ikke noe nytt at kvinner spilte bridge. Da bridgeklubben feiret 25-årsjubileum var det stor fest og fru Hanch-Hansen overrakte gave og hilste fra byens fire andre bridgeklubber. Bridge var populært. Og kvinner var velkomne på fest, men ikke ved spillebordet før i 1966.  Bitten og Roald Aaland, som skrev Sarpsborg bridgeklubbs historie ved 50-årsjubileet, bemerket at prøveordningen av 1966 aldri var gjort permanent, men ved 50-årsjubileet i 1986 var 30% av medlemmene kvinner. Og slik er det i dag også.
Bridgeklubben har vært flinke til å feire seg selv. Det ble holdt fester ved 10-, 20- , 25- , 30- og 40-årsjubileet, oftest på Festiviteten eller i Handelsstandens lokaler. Og selvfølgelig med damer. Da 50-årsjubileet skulle feires stod Bitten Aaland for arrangementet. Hun var et skikkelig festmenneske. Jeg har hørt rykter om at 50-årsfesten var så vellykket at bridgeklubben var på randen av kurs etterpå. Men så hadde altså hun og ektemannen Roald også sørget for å skrive og trykke bridgeklubbens historie, og den inneholder mye interessant.
Der finner man også en liste over klubbens mestere. Og den gangen var inndelingen annerledes, ingen kløver-, ruter-, hjerter- eller sparmestere. I stedet hadde man juniormester, mester, mester med stjerne, seniormester, seniormester med stjerne og på toppen av det hele forbundsmester. Jeg noterte meg at blant seniormesterne i 1986 hadde vi unggutter som Ivar Rotefoss og Thor Kjennbakken. Men helt på toppen, som klubbens eneste forbundsmester, tronet Egil Opstad. 
Egil Opstad var også i mange år den som skrev om bridge i Sarpsborg Arbeiderblad. Han var ikke den første, det hadde vært andre medlemmer som hadde sørget for bridgespaltene både i Sarpen og i SA. I avisen fikk du se hvilken plass du hadde kommet på i siste turnering, vel å merke hvis du hadde gjort det rimelig bra. Vi andre måtte vente til neste klubbkveld for å se hvor vi var havnet. Men Egil Opstad slet med spalten etter hvert, eller rettere sagt han slet med redaktøren. Det er ikke lett å få en avisredaktør til å skjønne at bridge er like viktig som fotball. Så til slutt ga Opstad seg. Men det gikk ikke lang tid før Thor Kjennbakken tok opp kampen igjen, og fortsatt kan vi glede oss over en bridgespalte i SA. Thor gjorde og gjør en stor innsats for bridgeformidlingen, han stod også bak klubbens første hjemmeside.
Da er vi over på datarevolusjonen. For den har virkelig revolusjonert bridgen. Det er slutt på den omstendelige føringen på små papirlapper som skulle legges i kortmappen før neste bord over tok mappen og førte inn sine resultater. Og sluttresultatet fikk man altså ikke se før neste spillekveld. Nå har vi datagitte kort og resultatene får vi etter hver runde. Monradturneringer, som vi nå har flest av, var selvsagt umulig. Men datarevolusjonen krever selvsagt at noen holde orden på det hele. Stor takk til vår strenge og trofaste turneringsleder Jan Johansen. 
Nå kom ikke datarevolusjonen uten problemer. Noen kunne bli så glad i nettet at de valgte å bli hjemme og spille via skjermen. Enda verre var det at ungdommen fikk en uhyggelig mengde andre fascinerende dataspill å fortape seg i. Bridgeklubbene har fått problemer med å rekruttere unge mennesker. Men takk til Lars Helgesen og andre som prøver å lede ungdommen bort fra den brede vei som fører til dataspillenes kaotiske verden og inn på den smale sti som fører til bridgens paradis.
Klubben har alltid vært flink til å holde kurs, men mest nybegynnerkurs for voksne. Mange av klubbens medlemmer har ledet slike kurs, jeg tar likevel sjansen på å nevne noen av de iherdigste: Egil Opstad, Håkon Lanne, Rolf Lanne, Ivar Rotefoss, Jan Talberg, Tom Gjøs.
Man trenger et sted å være når man skal spille bridge. Bridgeklubben førte i mange år en omflakkende tilværelse. Det ble spilt på Føniks, på Festiviteten, i Handelstanden og flere andre steder. Fra 1978 fikk vi leie lokaler i Folkets Hus og der ble vi med et lite avbrudd helt til 2006. På mange måter var det en storhetstid for klubben. Det var opptil 24 bord i sving, og selv om det normale var to puljer, en A-pulje og en B-pulje, hadde vi noen år tre puljer. Selv om man var fornøyd med lokalene i Folkets hus, var det noen som drømte om å skaffe seg et bridgens hus i Sarpsborg. Et styrereferat fra 1995 forteller: Klubbens nestor, Håkon Lanne, har bedt om å få legge fram et forslag for styret. Det Håkon Lanne foreslo var at klubben skulle kjøpe et hus som var blitt ledig i Østre bydel, eventuelt i samarbeid med sjakklubben og BUL. Det ble med drømmen.
Og så fortsatte man i de røykfylte lokalene i Folkets hus. For bridge og røyk hørte sammen. Det var riktignok noen som etter hvert hadde hørt rykter om at sigaretter var skadelig, og noen følte seg til og med plaget av røyken. Styret fikk et problem. Skulle man ta mest hensyn til gamle, godt innrøkte veteraner eller til de moderne helsefanatikerne. Det ble til at  man innførte forsiktige restriksjoner. For eksempel hadde en spiller lov til å kreve at det ikke ble røkt ved hans eller hennes bord. Ikke det at hjalp noe særlig, for røyken drev jo inn fra nabobordene. Og det var vel bare Karin Røsholm som hadde mot til å kreve røykestopp ved sitt bord. Men så kom altså en statsråd fra Kristelig folkeparti Karin til unnsetning, og plutselig ble røykingen borte og røykerne forvist til uteområdene. Bridgen har mye å takke Kristelig folkeparti for. I 2006 forlot vi Folkets hus og fikk nye lokaler i Musikkhuset på Greåker. Siden Fredrikstad bridgeklubb også spiller her, er vi vel kommet så nær et bridgens hus som vi noen gang kommer.
En god bridgeklubb krever gode ledere, og det har vi hatt. Noen har holdt ut som formenn lenge. Formannslisten fra jubileumsboka ved 50-årsjubileet viser at Wilhelm Ottesen, Nicolai Skjelle og Håkon Lanne tok flere år som ledere. Olav Kirkebø var formann fra 1987 til 1997. Allerede som nestleder hadde han innført en av klubbens hyggelige tradisjoner: eggeturneringen, som gjerne blir avholdt i skolenes vinterferie. Skulle det være vanskelig å få ny leder, finner man en løsning. Som da Tommy Lødding en gang ledet valgkomiteen og ikke hadde funnet en formannskandidat. «Da tar jeg jobben selv,» sa Tommy. Wenche Winther hadde gjort noe lignende da hun ble klubbens første og hittil eneste kvinnelige formann. Lite ante hun da at hun kom til å innlede et familiedynasti like iherdig som Kim-dynastiet i Nord-Korea. For nå har sønnen Gorm vært formann i 20 år, og hvert gang det er valg blir han gjenvalgt med 100% oppslutning. Jeg tror ikke Kim Jong-un har greid mer enn 98,65%. Men så fører Gorm et litt mildere regime. Jeg tror vi alle kan være enige om at brudd på bridgens etiketteregler egentlig hadde fortjent noen års omskolering i en heller tøff konsentrasjonsleir. Gorm nøyer seg med en høflig henstilling. Og det funker.
 Stort sett oppfører vi oss bra i klubben. Det er godt å være her. Jeg har bare gode erfaringer med mine makkere. Jeg kunne ha lyst til å nevne en av dem: Kjell Arnesen. Han ble 100 år, men han ga seg med bridgen da han var 90. Han var ikke verdens beste bridgespiller, men jeg tror han var verdens hyggeligste bridgespiller. Og som erfaren kløvermester kan jeg si: det er det som teller.
Med disse ord slutter jeg og ønsker Sarpsborg bridgeklubb til lykke med jubileet og alt godt for de neste 90 år, og da helst med Gorm som formann.
   



